Rozhodnutie musí spravidla obsahovať výrok, odôvodnenie a poučenie o opravnom prostriedku. Tieto obsahové náležitosti sa môžu pri jednotlivých rozhodnutiach líšiť (napr. niektoré rozhodnutia nemusia obsahovať odôvodnenie) a konkrétne náležitosti rozhodnutí obsahujú jednotlivé procesné predpisy. Výrok obsahuje rozhodnutie o príslušnej otázke s uvedením ustanovenia právneho predpisu, podľa ktorého sa rozhodlo. V odôvodnení rozhodnutia orgán uvedie, ktoré skutočnosti boli podkladom na rozhodnutie, akými úvahami bol vedený pri hodnotení dôkazov, ako použil úvahu pri použití právnych predpisov, na základe ktorých rozhodoval, a ako sa vyrovnal s návrhmi a námietkami účastníkov/strán konania a s ich vyjadreniami k podkladom/dôkazom, na základe ktorých rozhodol. Poučenie o opravnom prostriedku obsahuje údaj, či je rozhodnutie konečné alebo či sa možno proti nemu odvolať (alebo podať iný opravný prostriedok), v akej lehote, na ktorý orgán a kde možno opravný prostriedok podať. V písomnom vyhotovení rozhodnutia sa uvedie aj orgán, ktorý rozhodnutie vydal, dátum vydania rozhodnutia, meno a priezvisko osoby, ktorá zodpovedá za obsah a vyhotovenie rozhodnutia. Rozhodnutie musí mať spravidla úradnú pečiatku a podpis s uvedením mena, priezviska a funkcie oprávnenej osoby.
zákonom predpísané požiadavky na kvalitu rozhodnutia, ktorú predstavujú obsahové a formálne náležitosti
PODĽA: Ďurčo, P. a kol.: Bezpečnostnoprávna terminológia. Bratislava: Akadémia PZ v Bratislave 2007.